***SPOROČILO ZA JAVNOST***

*Ljubljana, 21. avgusta 2012*

***Ko svoje moči združita rockovski kantavtor in strasten mladi bend, nastane najbolj žurerska noč na Ljubljana Festivalu 2012.***

***28. avgusta bodo ob 20.30 v Križankah nastopili vedno vroči Vlado Kreslin in talentirani Balkan Boysi, ki izročilo balkanske trubaške glasbe obarvajo tudi z jazz stilom.***

»Uživam v igranju s fanti iz banda Balkan Boys, ker so mladi, talentirani, strastni, usposobljeni in vneti,« pravi **Vlado Kreslin**, ki s Festivalom Ljubljana sodeluje že 21. leto. Da bo tudi tokratno nepozabno, bo 28. avgusta poskrbel z izvajanjem zdaj že ponarodelih in novejših skladb, ki jih je ustvarjal skozi dolgoletno kariero, za presenečenje pa je tokrat poskrbel s povabilom mladi skupini, da se mu pridruži na odru Križank.

Zasedba **Balkan Boys** je nastala septembra leta 2009 na pobudo pevca Roka Nemaniča, širšo prepoznavnost pa so dosegli naslednje leto s sodelovanjem v šovu Slovenija ima talent. Talentirani glasbeniki z izobrazbo Konservatorija za glasbo in balet v Ljubljani in s povprečno starostjo 20 let se ne ustrašijo nobene glasbene zvrsti; pohvalijo se lahko z lastnimi skladbami, poleg priredb iz zakladnice slovenske etno, pop, narodne in druge glasbe pa se z veseljem lotevajo tudi tako imenovane balkanske trubaške glasbe. Tako so že nastopili kot predskupina Gorana Bregovića na Guči na Krasu. Letos so izdali svoj prvi avtorski CD.

»Ideja za sodelovanje z Vladom Kreslinom pa je prišla, ko sta se dva člana Rok Nemanič in Bojan Krajšek vozila s koncerta domov in sta na radiju slišala komad Namesto koga roža cveti, v katerem je mogoče začutiti tudi malo ciganskega melosa,« razlagajo člani skupine Balkan Boys. »S prepevanjem melodije, ki jima je šla takoj v uho, sta že ustvarjala priredbo in tako se jima je porodila ideja in želja po skupnem sodelovanju. Istočasno sta si rekla, da bi tale komad lahko posneli kar z Vladom Kreslinom. Idejo sta takoj predala Andražu Gartnerju, ki je poskrbel za sodelovanje na našem promocijskem koncertu, in tako omogočil njeno uresničitev. Ob tej priložnosti bi se radi še enkrat zahvalili Vladu Kreslinu, da nam je uresničil željo po skupnem sodelovanju.«

Kako torej v živo zvenijo energije prekaljenega rockovskega kantavtorja in mladih strasti nadarjenih glasbenikov, bomo lahko slišali v torek, 28. avgusta, ob 20.30 v Križankah.

Dan poprej, torej v ponedeljek, 27. avgusta, bomo lahko v okviru Ljubljana Festivala 2012 v Cankarjevem domu ob 20.00 prisluhnili **koncertu opernih arij**, ki so delo skladateljev G. Verdija, G. Rossinija, G. Puccinija, A. Catalanija in U. Giordana. Ob spremljavi **Orkestra Slovenske filharmonije** in pod dirigentskim vodstvom **Ivana Repušića** bosta nastopila priznana solista Inva Mula in Leo Nucci.

Sopranistka **Inva Mula** je nastopila na vseh najpomembnejših opernih odrih, kot sta na primer Metropolitanska opera v New Yorku in milanska La Scala; med drugim je v madridskem opernem gledališču nastopila skupaj s Placidom Domingom v Verdijevi operi Simon Boccanegra. Pravijo, da so bile ovacije, ki jih je bila deležna, najdaljše, kar so jih kdajkoli zabeležili v tem gledališču. Širši javnosti je postala znana tudi po vlogi dive Plavelagune v filmu Peti element Luca Bessona.

Baritonist **Leo Nucci** sodi že nekaj desetletij med najuglednejše pevce sveta. Po debiju na odru milanske La Scale leta 1977 je tej znameniti hiši kot eden njenih pevskih stebrov ostal zvest dolga leta in imel priložnost sodelovati z najpomembnejšimi pevci in dirigenti našega časa. Leta 1979 je debitiral na Dunaju, v tamkajšnji državni operi je nastopil več kot 300-krat in prejel naziv komorni pevec. Spisek njegovih zvočnih in DVD posnetkov je izjemno dolg, o njem je izšla tudi knjiga.

V septembru bodo v okviru Ljubljana Festivala 2012 še štirje izjemni dogodki: gostovanje **Orkestra Mariinskega gledališča iz Sankt Peterburga** pod taktirko dirigenta **Valerija Gergijeva**, glasbeno-vizualni projekt **Sono Mobile**, posvečen **Johnu Cageju** in **Alexandru Calderju**, ki ga bo izvedla pianistka **Nina Prešiček**, baletni večer **Hommage à Stravinsky** koreografa **Edwarda Cluga** in **Medeja Tomaža Pandurja** z **Almo Prica** v glavni vlogi.

Dodatne informacije:

Hermina Kovačič

hermina.kovacic@ljubljanafestival.si

Tanja Wondra

tanja.wondra@ljubljanafestival.si

Tel.: 01/241 60 24

[www.ljubljanafestival.si](http://www.ljubljanafestival.si/)

[www.facebook.com/LjubljanaFestival](http://www.facebook.com/LjubljanaFestival)

*Sponzor koncerta opernih arij: Poslovni sistem Mercator, d. d.*

*Medijski sponzor koncerta Vlada Kreslina: bolha.com*

*Sponzor koncerta Mariinskega gledališča iz Sankt Peterburga: Riko, d. o. o.; medijski sponzor: Delo, d. d.*

*Sponzor baletnega večera Hommage à Stravinsky: BTC, d. d.; medijski sponzor: Parada plesa*

*Sponzorji Medeje: Zavarovalnica Tilia, d. d., Geoplin, d. o. o., Plinovodi, d. o. o., Spar Slovenija, d. o. o.; medijski sponzor: Delo, d. d.*

*Glavni sponzor 60. Ljubljana Festivala: Telekom Slovenije, d. d.*

*Sponzorji: Spar Slovenija, d. o. o., Zavarovalnica Tilia, d. d., Petrol, d. d., Kemofarmacija,*

*d. d., Zavarovalnica Triglav, d. d., SKB, d. d., Kranjska investicijska družba, d. o. o., Pošta Slovenije, d. o. o., Pivovarna Union, d. d., Žito, d. d.*

*Sponzorji posameznih prireditev: Generali zavarovalnica, d. d., Riko, d. o. o., Factor banka, d. d., Poslovni sistem Mercator, d. d., Krka, d. d., Javna razsvetljava, d. d., Imos, d. d., Geoplin, d. o. o., Plinovodi, d. o. o., Nova KBM, d. d., AloePharma, BTC, d. d., SRC, d. o. o., Interenergo, d. o. o., Kobe, d. o. o.*

*Glavni medijski sponzor: Delo, d. d.*

*Medijski sponzorji: RTV Slovenija, Planet siol.net, Europlakat, Finance, Infonet, Tam-Tam, Radio 1, Pogledi, Radio Center, Radio Europa, Bolha.com, Parada plesa*

*Uradni prevoznik je z blagovno znamko BMW Avtohiša Malgaj, d. o. o.; uradni železniški prevoznik: Slovenske železnice; uradni letalski prevoznik: Adria Airways; medijski sponzor v gibanju: Media bus, d. o. o.*

*Uradne penine: penine Istenič; uradna bela vina: Vino Štajerska.*

*Partnerji Ljubljana Festivala: Slovenska filharmonija, RTV Slovenija, SNG Opera in balet Ljubljana, SNG Maribor, Mestno gledališče ljubljansko*